I Dronninglund Golfklub har man blandt medlemmerne et ægtepar, der er lidt heldigere end så mange andre. De har begge to formået at lave en hole-in-one på det samme golfbanens hul seks - og det sker indenfor samme år. Først var det John Aagaard, der sidste år leverede et hole-in-one ved hul nummer seks. På sin allerførste runde i år gjorde ægtefællen Gitte Aagaard så sin mand kunsten efter. - Jeg spillede sammen med en golfveninde, og vi nød bare det gode vejr og banens fine stand. På hul seks slog jeg et stille og roligt slag fra teestedet ned mod den lavtliggende green. Vi kunne følge bolden hele vejen til den stille og roligt trillede i hullet, siger Gitte Aagaard. Derefter brød de to veninder ud i jubel. - Armen røg i vejret, så jeg fik vist en forstrækning i den ene side, siger Gitte Aagaard. Da ægtefællen John Aagaard lavede sin hole-in-one på hul seks, havde det en noget anden effekt på ham. - Jeg kunne slet ikke ramme noget som helst på næste hul. Jeg fik nul point, husker John Aagaard. Siden klubbens start i 2008 er der registreret 10 hole-in-ones på banen. Halvdelen er lavet på hul seks. Hul seks på Dronninglund Golfklubs bane er et 140 meter langt par 3-hul fra gul tee og 119 meter fra rød tee.
Et usandsynligt heldigt ægtepar fra Dronninglund Golfklub har formået at lave to hole-in-ones på samme hul indenfor et år.